與葉晦叔同考校諸生鎖宿貢院作
作者：洪邁
朝代：宋

paragraphs: 沈沈廣厦清如水，市聲人聲不到耳。
一閒十日豈天賜，慙媿紛紛白袍子。
相逢更得金玉人，久矣眼中無此士。
連牀夜語不成寐，往往鷄聲忽驚起。
是中差樂真難名，昔者相過安得此。
但憐時節不相謀，正墮清明寒食裏。
梨花已空海棠謝，外間物色知餘幾。
只恐風雨摧折之，負此一春吾過矣。
謝公尋山飽閒暇，應笑腐儒黏故紙。
錦囊得句應已多，萬一相思頻寄似。